PIÈCES A L’APPUI. 
183 
La mort fait gelter maintes larmes , 
Quant elle fiert chevaliers d’armes, 
Sans convoitise et sans emport. 
Jà pour paour de leurs guisermes, 
Ne leur alongera leurs termes; 
Li derriens termes est la mort. 
La mort vainc jeunes damoiseaux , 
Quant ils mainnent leurs gens amaulx 
Et leur déduit et leur déport; 
Sur leurs poins portent leurs oysiaulx ; 
Jouer s’en vont par les bois haulx; 
Tousiours après leur court la mort, 
La mort prent jeunes damoiselles , 
A lignées , cointes et belles , 
De gent atour et de hault port. 
Hélas! hélas! que feront-elles? 
Leurs tètes ne feront pas telles 
Quant auront sentue la mort. 
La mort sur le riche villain , 
Qui bien ne puet yssir de main, 
Son cerne giette et son sort, 
Ne leur lairra ne vin ne pain, 
Or ne argent, robe ne pan 
Tout nu l’emportera la mort. 
La mort fait moult grant villenie, 
Quant à femme d’enfans chargie 
Son mary de ses mains estort; 
La mère plainct et pleure et crie , 
Qui voit sa petite mesgnie. 
L’oreille sourde fait la mort. 
La mort ne pare advocas ; 
Ne commandement d’Ypocras 
N’ont povoir qui lui face tort ; 
Ne leur y vault cryer : « Cras ! cras ! » 
Leur emphorisme ne leur cas 
Jà ne feront cbangier la mort. 
La mort aucuns comme mauvaise 
Ung po de temps tient paix et aise ; 
Et puis après, quant vient au fort, 
Elle les estraint et les baise 
Si très fort que , par le mésaise, 
Ilz font le sanglout de la mort. 
La mort aulcuns par fellonnie 
Fait long-tamps mener dure vie 
Et les met en grant desconfort ; 
Ils vivent en mérencoulie , 
En deffaut et en maladie, 
Et puis après les prent la mort. 
La mort en champs , en bois, en préz, 
En tous lieux est à chascun près , 
Quant il veille et quant il dort ; 
Soit deshaitez , soit bien temprés , 
Tousiours va devant ou après , 
Et tousiours les giette à la mort. 
La mort à toutes gens a guerre ; 
Pour ce, court par mer et par terre, 
Pour tous arriver à son port; 
Celui qui prend si fort enserre , 
Qu’on ne scet où l’on Faille querre , 
N’en quel lieu le mainne la mort. 
La mort, comme norrice amère, 
L’enfant débrise et des tort. 
Hélas ! pour quel cause compère 
Le peschié de son premier père 
Le petit-filz souffrant la mort? 
La mort fu moult baude et hardie 
Qui prist Jhésus le fds Marie 
Qui nasquit d’elle senz nul tort ; 
Pour ce, très-doulcement li prie 
Que me soit aidant à la vie 
Et secours me face à la mort. 
